สถานการณ์หมอกควันภาคเหนือทุกพื้นที่เพิ่มสูงขึ้น โดยมี 12 พื้นที่ค่าฝุ่นละออง PM.2.5 สูงในระดับสีแดง พบสูงสุดบริเวณ ต.เวียงพางคำ อ.แม่สาย จ.เชียงราย 266 ไมโครกรัมต่อลูกบาศก์เมตร
สถานีตรวจวัดคุณภาพอากาศ กรมควบคุมมลพิษ (คพ.) ตรวจวัดสถานการณ์ค่าฝุ่นละอองขนาดเล็ก PM2.5 พื้นที่ภาคเหนือ 9 จังหวัดวันนี้ (25 มี.ค.62) ภาพรวมคุณภาพอากาศอยู่ในระดับเริ่มมีผลกระทบต่อสุขภาพถึงมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละอองขนาดไม่เกิน 2.5 ไมครอน (PM2.5) ตรวจพบค่าเฉลี่ยระหว่าง 66 - 266 ไมโครกรัมต่อลูกบาศก์เมตร ภาพรวมค่าฝุ่นทุกพื้นที่สูงขึ้นจากเมื่อวานนี้ (24 มี.ค.62) โดยพบเกินเกินมาตรฐานในระดับสีแดงมีผลกระทบต่อสุขภาพอยู่ 12 พื้นที่ โดยพบมีค่าฝุ่นสูงสุดบริเวณ ต.เวียงพางคำ อ.แม่สาย จ.เชียงราย อยู่ที่ 266 ไมโครกรัมต่อลูกบาศก์เมตร ขณะที่ค่าฝุ่นละอองขนาดไม่เกิน 10 ไมครอน (PM10) ตรวจพบค่าระหว่าง 103 - 307 ไมโครกรัมต่อลูกบาศก์เมตร เกินมาตรฐานใน 16 พื้นที่ พบสูงสุดบริเวณ ต.เวียงพางคำ อ.แม่สาย จ.เชียงราย อยู่ที่ 307 ไมโครกรัมต่อลูกบาศก์เมตร         สำหรับสาเหตุยังมาจากประชาชนลักลอบเผาเพื่อล่าสัตว์ หาของป่า และการเตรียมพื้นที่เกษตร โดย คพ. ขอให้ทุกจังหวัดเฝ้าระวังและดับไฟอย่างเข้มงวด เนื่องจากมีจุดความร้อนกระจายอยู่หลายจังหวัด ควบคู่กับ ขอความร่วมมือประชาชนในพื้นที่งดการเผาในที่โล่งเพื่อป้องกันการเพิ่มสูงขึ้นของฝุ่นละอองอย่างต่อเนื่อง ซึ่งกรณีประชาชนอยู่ในพื้นที่ที่ปริมาณฝุ่นละอองมีผลกระทบต่อสุขภาพ ขอให้หลีกเลี่ยงการออกกำลังกายและการทำกิจกรรมกลางแจ้ง สวมใส่หน้ากากป้องกันฝุ่นละอองขนาดเล็ก โดยเฉพาะประชาชนทั่วไปและกลุ่มเสี่ยงควรเฝ้าระวังสังเกตอาการผิดปกติ เช่น ไอบ่อย หายใจลำบาก หายใจถี่ หายใจไม่ออก ใจมีเสียงวี้ด ใจสั่น คลื่นไส้ วิงเวียนศีรษะ แน่นหน้าอก ให้รีบพบแพทย์ ผู้มีโรคประจำตัวควรเตรียมยาและอุปกรณ์ที่จำเป็นอย่างน้อย 5 วัน         สำหรับประชาชนสามารถติดตามสถานการณ์คุณภาพอากาศแบบ Realtime ได้ทางแอปพลิเคชันและเว็ปไซต์ air4thai ตลอด 24 ชั่วโมง